Geldwa met maatskaplike toelaes beroofFoto: Verskaf Die polisie in Ritavi buite Tzaneen in Limpopo het ŉ grootskaalse soektog van stapel gestuur na ŉ groep gewapende verdagtes wat ŉ transitovoertuig beroof het. Lt.kol. Moatshe Ngoepe, woordvoerder van die polisie, het gesê die groep verdagtes het Vrydag omstreeks 06:00 tussen Khujwana en Lephepane op die voertuig toegeslaan. Volgens Ngoepe was die voertuig op pad na ŉ betaalpunt vir maatskaplike toelaes in Lephepane. “Die verdagtes het op die voertuig losgebrand voor hulle dit met plofstof oopgeblaas het. Hulle het met ŉ onbekende bedrag kontant gevlug.” Foto: Verskaf Ngoepe het gesê die verdagtes het ook gevlug met twee vuurwapens wat hulle van die voertuig se veiligheidsbeamptes geroof het. “Hulle het met twee BMW’s, een wit en een swart, van die toneel gevlug in die rigting van Hoedspruit.” Volgens Ngoepe is niemand tydens die voorval beseer nie. Niemand is nog in hegtenis geneem nie. Enigiemand met inligting oor die verdagtes word versoek om kapt. Richard Boshomane by 079 894 5501 of Stop Misdaad by 0860 010 111 te bel.